# **DECIZIA ETAPEI DE ÎNCADRARE**

## Nr. număr din 29.03.2016

**(PROIECT)**

Ca urmare a solicitării de emitere a acordului de mediu adresate de **S.C. MIRGHIS&MAIER S.R.L.**, cu sediul în Str. MATEI CORVIN, Nr. 290, Oradea, Judetul Bihor, , înregistrată la APM Salaj cu nr. 6607/16.11.2015, în baza:

**Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;

**Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 29.03.2016, că proiectul **EXTINDERE CARIERĂ PRIN DEFRIȘARE A SUPRAFEŢEI DE 9950 MP,**propus a fi amplasat în extravilanul com. Măeriște, jud. Sălaj, **se supune evaluării impactului asupra** **mediului şi nu se supune evaluării adecvate.**

Justificarea prezentei decizii:

Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) Proiectul se încadrează în prevederile H.G. nr. 445/2009, Anexa nr. 2, pct. 1, alin. d) – împădurirea terenurilor pe care nu a existat anterior vegetaţie forestieră sau defrişare în scopul schimbării destinaţiei terenului; pct. 2, alin. a) – cariere, exploatări miniere de suprafaţă şi de extracţie a turbei, altele decât cele prevăzute în anexa nr. 1; pct. 13, alin. a) – orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului.

b) Caracteristiclie proiectului:

b1) mărimea proiectului: prin proiect se propune extinderea carierei existente cu o suprafață de 9950 mp în vederea exploatării zăcământului de micașist.

Lucrări de deschidere: constau în defrişarea suprafeței împădurite, cu fierăstraie acţionate mecanic, colectarea materialului la baza pantei, secționarea la 1 m, depozitare și încărcarea acestuia în autocamioane şi transportul la beneficiari pentru utilizare ca şi combustibil; pe suprafaţa defrişată se preconizează deschiderea unei cariere de piatră;

Lucrări de pregătire: descopertare sol și argilă în amestec cu fragmente de micașisturi, precum și a unei cantități de micașist alterat, situat sub solul vegetal și depozitarea acestora separat, la halde.

Lucrări de exploatare: exploatarea resurselor minerale prin trepte descendente începând cu treapta superioară. Tehnologia de extracție a utilului constă în perforarea și pușcarea prin găuri de sondă, cu explozivi, încărcare util cu excavatorul, transport util la stația de concasare – sortare, transport sorturi la beneficiari. Perimetrul propus pentru extindere carieră, unde vor avea loc lucrările de defrișare și exploatare, conform fișei de localizare a perimetrului este delimitat de următoarele puncte de coordonate STEREO 70:

|  |  |  |  |  |  |
| --- | --- | --- | --- | --- | --- |
| **Nr. pct.** | **Coordonate Stereo 70** | | **Nr. pct.** |  | |
| X | **Y** | **X** | **Y** |
| **1.** | 644 140,18 | 331 460,18 | **8.** | 643 992,93 | 331 480,82 |
| **2.** | 644 145,71 | 331 523,38 | **9.** | 644 015,88 | 331 435,20 |
| **3.** | 644 107,67 | 331 544,27 | **10.** | 644 039,72 | 331 438,20 |
| **4.** | 644 085,15 | 331 556,01 | **11.** | 644 032,26 | 331 497,45 |
| **5.** | 644 051,39 | 331 555,47 | **12.** | 644 136,85 | 331 505,25 |
| **6.** | 644 005,27 | 331 553,53 | **13.** | 644 132,20 | 331 460,99 |
| **7.** | 643 990,10 | 331 512,43 |  |  |  |

b2) cumularea cu alte proiecte: nu este cazul;

b3) utilizarea resurselor naturale: defrişarea și exploatarea micașistului (capacitate de producție 80.000 mc/an – extras geologic pe perioada de valabilitate a permisului de exploatare) pe o suprafață de 9950mp;

b4) producţia de deşeuri: - conform Legii nr. 211/2011, privind regimul deşeurilor;

- lucrările necesare organizării de şantier: datorită condiţiilor de amplasament existente, este necesară amenajarea unei organizări de şantier;

b5) emisiile poluante, inclusiv zgomotul şi alte surse de disconfort: în urma realizării proiectului propus pot rezulta emisii (pulberi şi gaze) în aer, posibilitate de poluare a solului şi subsolului; se vor respecta limitele prevăzute de normele în vigoare;

b6) riscul de accident, ţinându-se seama în special de substanţele şi tehnologiile utilizate: - riscuri tehnologice – nerespectarea tehnologiei de exploatare;

c) Localizarea proiectului:

c1) utilizarea existentă a terenului: conform certificatului de urbanism nr. 136 din 15.10.2015 emis de Consiliul Județean Sălaj, terenul aferent amplasamentului se află situat în extravilanul com. Măeriște, proprietatea privată a firmei solicitante, având categoria de folosință pădure.

Amplasamentul este situat la peste 1,5 – 2,0 km depărtare față cea mai apropiată locuință;

c2) relativa abundenţă a resurselor naturale din zonă, calitatea şi capacitatea regenerativă a acestora: impactul activităţii de exploatare a masei lemnoase asupra solului, a florei şi faunei, prin generarea de zgomot, vibraţii, descopertarea solului vegetal şi prin defrişarea masei lemnoase;

c3) capacitatea de absorbţie a mediului, cu atenţie deosebită pentru:

- zonele umede: nu este cazul;

- zonele costiere: nu este cazul;

- zonele montane şi cele împădurite: nu este cazul;

- parcurile şi rezervaţiile naturale: nu este cazul;

- ariile clasificate sau zonele protejate prin legislaţia în vigoare: nu este cazul;

- zonele de protecţie specială, ...: nu este cazul;

- ariile în care standardele de calitate a mediului stabilite de legislaţie au fost deja depăşite: nu este cazul;

- ariile dens populate: în zonă nu sunt obiective de interes public sau arii dens populate;

- peisajele cu semnificaţie istorică, culturală şi arheologică: nu este cazul.

d) Caracteristicile impactului potenţial:

Se iau în considerare efectele semnificative posibile ale proiectelor, în raport cu criteriile stabilite la pct. 1 şi 2, cu accent deosebit pe:

d1) extinderea impactului, aria geografică şi numărul persoanelor afectate: extravilanul loc. Măeriște, suprafața perimetrului propus spre defrișare și exploatare este de 9950 mp;

d2) natura transfrontieră a impactului: nu este cazul;

d3) mărimea şi complexitatea impactului: potenţial impact semnificativ asupra tuturor factorilor de mediu: *impactul zgomotului şi vibraţiilor* produse de transportul agregatelor, lucrări şi măsuri pentru prevenirea/reducerea impactului; potenţialul *impact asupra* *aerului* datorat de emisiile de gaze de la utilajele utilizate şi pulberi datorate exploatării şi transportului; potenţialul *impact asupra solului şi subsolului* prin antrenarea de suspensii şi produse petroliere accidental; potenţial *impact asupra zonelor de locuit*, prin emisiile de poluanţi în aer, sol, ape subterane, zgomot şi vibraţii; potenţial impact semnificativ *asupra biodiversităţii*; evaluarea şi prezentarea riscurilor naturale şi tehnologice cauzate de proiectul propus; evaluarea impactului asupra florei şi faunei specifice ecosistemului de pădure;

d4) probabilitatea impactului: potenţial impact semnificativ asupra factorilor de mediu, nu se cunoaşte probabilitatea impactului;

d5) durata, frecvenţa şi reversibilitatea impactului: nu se cunoaşte.

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV,**

**dr. ing. Aurica GREC**

Şef Serviciu Avize, Acorduri, Autorizații,

ing. Gizella Balint

Întocmit,

ing. Georgiana Jula